**מושב גאולים**

**מ.י. 501603799**

**פרטיכל ישיבת ועד מקומי מס' 3/2018**

|  |  |
| --- | --- |
| תאריך | 12.12.2018 |
| חברי הפורום | יריב יוסף – יו"ר, אורה חריש, רונן בר יואב, לילך ראיבי, שרון ראובני  |
| מוזמנים נוספים | טל מן, טל מדר |
| נעדרו | רוני שרפי |
| קוורום נדרש | רוב חברי הועד |
| רשמה הפרוטוקול | טל מן |

**יו"ר הישיבה: יריב יוסף**

על סדר היום של הישיבה:

1. **אישור קיום קוורום ואישור פרוטוקול ישיבה קודמת.**
2. **אישור הסכמי ותעריפי שימוש במועדון ומבני ציבור נוספים.**
3. **אישור מכרז עובדי ניקיון.**
4. **הערכות והצגת נושאים לקראת ישיבת עבודה ראשונה עם ראש המועצה.**
5. **עדכונים שוטפים, מעקב החלטות ושונות**
6. **זימון ישיבת הועד הבאה והצעת סדר היום.**

יריב אישר קיומו של קוורום לקיום הישיבה. הציג את עיקרי הנושאים שעל סדר היום.

נושא 1: אישור פרוטוקול ישיבה קודמת

נידונו הערות החברים לגבי תיקונים בנוסח הפרוטוקול.

**החלטות (בעד – 5; נגד – 0; נמנעים - 0)**

1. **בכפוף להערות לפרוטוקול הישיבה הקודמת שיתוקנו בנוסחו טרם פרסומו – הוא מאושר.**
2. **לצורך קיום תפקידן ההתנדבותי בליווי עבודת הועד, כל אחת בתחומה כמוגדר בפרוטוקול ישיבה מספר 2, ישתתפו טל מן וטל מדר באופן קבוע בישיבות הועד. למען הסר ספק מובהר שרק חברי הועד הם בעלי זכות הצבעה וקבלת החלטות בנושאים המובאים לאישור הועד.**

נושא 2: אישור נוסח הסכם שימוש במועדון ומחירון השכרתו והשכרת מבני ציבור נוספים

**יריב** הסביר שהמועדון וגם מבנים נוספים מושכרים מפעם לפעם לאירועים שונים. לאור זאת עודכן נוסח ההסכם להשכרה, בהתאם לנוסח שנשלח לחברים. אורה הציגה את המחירון להשכרה (מצ"ב לפרוטוקול נספח א') והסבירה שלתושבי המושב, שמבקשים לקיים אירוע פרטי שלהם במבנים אלה, יש הנחה של 40% מהמחירון. יש גם דמי ביטול. השוכר חייב להחזיר המבנה לאחר האירוע כשהוא תקין, נקי ומסודר. יריב הבהיר שלא תהיה השכרה של מבנים במועדים ובאופן שתפריע לפעילות שוטפת של החוגים או לקיום של אירוע קהילתי במועדון. אורה תנהל את רישום ואישור ההשכרה כגזברית הועד בעזרתה של רונית. הציבור מוזמן לפנות לרונית לברר אפשרות השכרה. הכל יהיה רשום ומסודר.

**החלטות (בעד – 5; נגד – 0; נמנעים - 0):**

1. **לאשר נוסח הסכם ההשכרה ומחירון ההשכרה של מבני הציבור.**
2. **לא יושכרו מבנים במועד או באופן שיפריעו לפעילות שוטפת של החוגים או לקיומו של אירוע קהילתי במועדון.**
3. **באחריות אורה לרכז את השכרת המבנים בהתאם לכללים שנקבעו.**

נושא 3: אישור מכרז עובדי ניקיון

יריב אמר שנדרש לקיים מכרז ביחס לעבודות ניקיון. כיום עלות הניקיון ברמה שנתית היא גבוהה מאוד - כ-55,000 ₪ בשנה לכל המבנים. מבדיקה במושבים אחרים מדובר אצלם בעלות נמוכה משמעותי (שליש מהעלות אצלנו במושב ואפילו פחות מזה). הועד יגדיר תדירות ניקיון וינהל מעקב ביצוע - ולא רק על פי דיווח או החלטת מי שניקו, אלא החלטה של הועד. המכרז יפורסם השבוע במזכירות והודעה על כך תועבר לכלל התושבים. המכרז פתוח לכל מי שרוצה להציע את עצמו. המועד האחרון להגשת הצעות: 31.12.2018 בשעה 18:00, שאז ייפתחו המעטפות ותתקיים ישיבת ועדת המכרזים. טל מן סקרה את עיקרי המכרז ואמרה שהזכייה היא לשנה אחת, כאשר לוועד יש אופציה להאריך את ההסכמים עם הזוכים עד ארבע פעמים נוספות לכל היותר. אין הכרח שמישהו יזכה, או שמציע אחד יזכה בניקיון של כל מבני הציבור וההצעה היא ביחס לעלות הניקיון של כל מבנה בנפרד.

יריב שאל מי נכון שיהיה חבר בוועדת המכרזים. הוצע שטל מן תהיה יו"ר הועדה בהיותה עורכת דין ויריב חבר – בהיותו יו"ר הועד. יריב ביקש מתנדב נוסף להיות חבר בוועדה ולילך התנדבה.

**החלטה (בעד – 5, נגד – 0, נמנעים – 0): לאשר מכרז עבודות הניקיון. המכרז יפורסם השבוע במזכירות על מנת לתת שהות למציעים להגיש את הצעותיהם עד 31.12.2018 בשעה 1800 לתיבת המכרזים שבמזכירות המושב. פתיחת המעטפות תבוצע ביום 31.12.2018 ובמועד זה ייקבעו הזוכים. חברי ועדת מכרזים: טל מן, לילך ראיבי ויריב יוסף.**

נושא 4: הערכות והצגת נושאים לקראת ישיבת עבודה ראשונה עם ראש המועצה

יריב הציג את הנושאים שמבוקש להעלות בישיבה הראשונה של יו"ר הועד עם ראש המועצה שתתקיים כנראה בתחילת ינואר 2019. הפגישה חשובה כי לאור החוב הגדול של הועד לאגודה, שנדרש לסגור אותו בהקדם ולפתוח דף חדש ונקי בתקציב, ייווצר חוסר בתקציב של הועד במהלך 2019 וזה מחייב תמיכה תקציבית של המועצה כדי שנוכל לבצע שיפורים במושב. נתן כדוגמא את פינת המחזור, שיפוץ מגרש הקטרגל, מגרש הכדורגל, קן התנועה של הנוער, מדרכה צד שני, עירוב, שיפוץ מקווה נשים, אתר מורשת מועצתי בגבעת השלום – תקומת המדינה. לפי דברי ריטוב לקראת הבחירות אמור להיכנס הרבה כסף למועצה בשנים הקרובות ואנחנו רוצים להיות מוכנים עם הצעות מסודרות לפרויקטים וסדרי עדיפויות שלנו כדי ש'ספר הדרישות' של מושב גאולים יהיה לנגד עיניהם בצורה אסתטית ומקצועית.

עדכן שמי שמוביל את הפרויקטים הוא יהודה יוסף שהוא יו"ר ועדת המשנה לתשתיות.

**החלטה (בעד – 5; נגד – 0; נמנעים - 0): מאשרים את הנושאים להצגה בפני ראש המועצה.**

נושא 5: עדכונים שוטפים, מעקב החלטות ושונות.

1. **רכישת הביטוח לפעילות הועד והאגודה**

יריב עדכן שלאחר בדיקה, החלוקה של עלות הפרמיה בין האגודה לועד נקבעה לפי רמת הסיכון והחשיפה וכיוון שלוועד יש סיכון יותר גדול, הוא נושא ב-60% מהעלות ביטוח נושאי המשרה. לגבי ביטוח הנכסים והחבויות - סוקר של חברת הפניקס עשה השבוע סיור במושב ובקרוב תצא פוליסה סופית לפי שווי הנכסים. כרגע נראה שהפרמיה הכוללת תעמוד על כ-30,000 ₪ בחלוקה דומה. סיכם שהחיסכון הכולל בעלות עומד על כ-8000 ₪ לשני הוועדים כאשר בפועל החיסכון גבוה יותר כי הוא עומד כנגד כיסוי רחב יותר.

שב והודה לאוהד פינקל שהתנדב לתרום מניסיונו ומקצועיותו כדי לסייע לוועדים לרכוש כיסוי ביטוחי מורחב במחיר מוזל וניצל ההזדמנות להזכיר שאחת הדרכים לשדרג את העבודה במושב היא להיעזר בכוחות המקצועיים והכישרונות שיש במושב שמוכנים לתרום ולהתנדב ולרתום את כישרונותיהם לרווחת הציבור.

הזכיר עוד שועדות המשנה כבר הוקמו כולן והן פעילות. הזמין את כל התושבים לקחת חלק בעשייה.

**החלטה (בעד – 5; נגד – 0; נמנעים - 0):**

**התושבים כולם מוזמנים לקחת חלק בפעילות ועדות המשנה במגוון תחומי הפעילות הקהילתיים. לתרום, להכיר וליהנות מחיי קהילה.**

1. **גביית מיסי ועד (ארנונה של המושב)**

יריב עדכן לגבי הקושי בגבייה מול חלק מהתושבים וקרא לכל חברי הועד לתת דוגמא אישית בתשלום שוטף ועקבי של המיסים. הבהיר שגם כך התקציב אינו גדול ולא ניתן יהיה לקדם פיתוח משמעותי של המושב ופעילויות לטובת הקהילה ללא גבייה נרחבת ושוטפת של המיסים. עדכן שהוא מטפל בכך אישית בעזרת רונית, שזה תפקידה העיקרי, ברגישות המתבקשת, אבל גם מתוך הבנה שהועד לא יוכל למלא את תפקידו ללא מיקסום של הגביה.

**החלטות (בעד – 5; נגד – 0; נמנעים - 0):**

1. **תיבחן הדפסת דפי החיוב על דף בצבע שונה על מנת להקל על התושבים לזהות את דרישת החיוב ולשלם אותה.**
2. **הועד קורא לכל התושבים להסדיר את חובות העבר שלהם עד סוף שנת 2018.**
3. **ערב ותיקים ושירה**

אורה הזכירה שמתארגנת קבוצה של תושבים ביוזמת זיו מדר, ציפי נחשון, יואב צברי ואורן צברי לקיום ערב זיכרונות ושירה של תושבים ותיקים שפתוח לכל התושבים. התכנון הוא לקיים אותו בפועל לקראת סוף מאי במתחם הבריכה ויוזמנו אליו גם ותיקים שעזבו את המושב.

1. **הדלקת נרות משותפת של משפחות במושב במהלך חנוכה**

לילך בירכה על הפעילות שחיברה משפחות צעירות ומבוגרות, ותיקים וחדשים, והאירה את המושב והקהילה. גם אירוע חנוכה זכה לתגובות חיוביות של התושבים.

1. **בודק חשמל**

בהמשך לדיון בישיבה הקודמת דיווחה לילך שקיבלה מניר מדר את דוח בודק החשמל האחרון שבוצע במושב והגישה אותו לחברים. מדובר בדוח מלפני כשלוש שנים (2015) שמפרט את הליקויים שהתקיימו אז בחשמל של מתקנים ציבוריים, בעיקרם בחשמל של גבעת השלום. לפי בדיקתה של לילך מול אתר רשות הבטיחות והגהות של המדינה, נדרשת בדיקה של מבני הציבור על ידי בודק חשמל מוסמך שהוא מהנדס חשמל, אחת לחמש שנים, ובדיקה של חשמלאי מוסמך אחת לשנה. מבדיקה שביצע שרון מול ניר, אין דוח חשמלאי שנתי למושב והוא לא יודע לומר האם תוקנו עד היום כל הליקויים שהוצפו בדוח הבודק הנ"ל. לאור זאת, הציעה לילך לזמן את החשמלאי הקודם מר ניר מדר לפגישה עם יו"ר הועד יריב יוסף ועם יו"ר ועדת בטיחות לילך ראיבי להשלמת המידע ואולי אף לסיור משותף במתקני המושב הרלוונטיים.

**החלטה (בעד – 5; נגד – 0; נמנעים - 0):**

**מאשרים קבלת הדיווח. לגבי תקינות החשמל במבני הציבור במושב, לילך תפנה לעזרי לברר האם תוקנו הליקויים שהוצגו בדוח הבודק מלפני 3 שנים, והאם יש אישור כתוב על תיקונם הנאות. ככל שהכל תקין, כנראה שניתן יהיה להסתפק בשנתיים הקרובות בבדיקה שנתית של חשמלאי ולדחות את בדיקת בודק החשמל לתום 5 השנים מהבדיקה הקודמת אבל הדין בנושא הזה ייבדק גם מול הנחיות של רשויות נוספות דוגמת חוזר משרד החינוך, למען הזהירות.**

**לילך תעביר את הדוחות של בדיקות החשמל של מתקני המושב לידי יו"ר הועד ותדאג לזימון פגישה עם ניר מדר.**

**הועד ימשיך לעקוב אחר הנושא לצורך קבלת החלטות סופיות בישיבותיו הקרובות.**

נושא 6: קביעת מועד ישיבת הועד הבאה והנושאים שעל סדר יומה

יריב הודיע שישיבת הועד הבאה תתקיים ביום רביעי ה-26.12.2018 בשעה 19:00 כשעל סדר יומה של הישיבה יהיו הנושאים האלה:

א. אישור פרטיכל ישיבה קודמת

ב. דיון בתקציב 2019

ג. עדכונים שוטפים, מעקב החלטות, ושונות

בהעדר נושאים נוספים על סדר היום של הישיבה, הסתיימה הישיבה.

כל ההחלטות התקבלו פה אחד אלא אם נאמר מפורשות אחרת בפרוטוקול.

\_\_\_\_\_\_\_\_\_\_\_\_

יריב יוסף, יו"ר וועד מקומי גאולים

נספח א – תעריפי השכרת מבנים מושב גאולים

|  |  |  |  |  |  |  |
| --- | --- | --- | --- | --- | --- | --- |
|  | השכרת בוקר  | השכרת אחר הצהריים | השכרת ערב | השכרת יום וחצי | השכרת יום חמישי | השכרת שבת |
| מועדון גדול | 700 | 700 | 1850 | 2250 | 2550 | 1550 |
| דמי בטול | 250 | 250 | 550 | 750 | 750 | 250 |
| מרכז למידה  | 700 | 700 | 700 | לא רלוונטי | 700 | 700 |
| דמי בטול | 250 | 250 | 250 | לא רלוונטי | 250 | 250 |
| בית המדרש | 700 | 700 | 700 | לא רלוונטי | 700 | 700 |
| דמי בטול | 250 | 250 | 250 | לא רלוונטי | 250 | 250 |
| בית הקשיש  | 700 | 700 | 700 | לא רלוונטי | 700 | 700 |
| דמי בטול | 250 | 250 | 250 | לא רלוונטי | 250 | 250 |
|  |  |  |  |  |  |  |

הערות:

1. השכרת בית מדרש בתשלום לאירועי שמחה בלבד. אזכרה, תשלום על ניקיון בלבד.
2. הנחה לתושבי גאולים – 40%.